SPALI เปิดจองโครงการในจ.สุราษฎร์ฯ มูลค่า 500 ลบ.7-8 พ.ย.นี้
SPALI เปิดจองโครงการในจ.สุราษฎร์ฯ มูลค่า 500 ลบ.7-8 พ.ย.นี้
2 พ.ย. 2558

นายอดิศักดิ์  วารินทร์ศิริกุล ผู้อำนวยการสายงานโครงการภูมิภาค 3 บริษัท ศุภาลัย จำกัด (มหาชน) หรือ SPALI เปิดเผยว่า ในต้นเดือน พ.ย.นี้ ทางบริษัทเตรียมเปิดตัวโครงการแนวราบเพิ่มอีก 1 โครงการ คือ“ศุภาลัย วิลล์ สุราษฎร์ธานี”เพื่อรองรับความต้องการที่อยู่อาศัยของผู้บริโภคในทำเลศักยภาพดังกล่าว
เนื่องจากทิศทางตลาดอสังหาริมทรัพย์ในทำเลจังหวัดสุราษฎร์ธานีมีโอกาสเติบโตอย่างต่อเนื่อง ซึ่งบริษัทได้พัฒนาโครงการบ้านเดี่ยวแห่งแรกในจังหวัดสุราษฎร์ธานี ภายใต้ชื่อ ศุภาลัย การ์เด้นวิลล์ โดยได้รับความสนใจจากลูกค้าเป็นจำนวนมาก ทั้งนี้ บริษัทกำหนดเปิดจองในวันที่ 7-8 พ.ย. นี้
โดยโครงการ “ศุภาลัย วิลล์ สุราษฎร์ธานี” มีพื้นที่โครงการทั้งหมดประมาณ  21 ไร่ จำนวน 217 แปลง มูลค่าโครงการประมาณ 500 ล้านบาท ซึ่งโดดเด่นบนทำเลศักยภาพติดกับไทวัสดุริมถนนสุราษฎร์ธานี ซึ่งเป็นถนนสายหลักที่เชื่อมต่อทุกทำเลสำคัญในจังหวัดสุราษฎร์ธานี แวดล้อมด้วยสถานที่สำคัญและห้างสรรพสินค้าชั้นนำมากมาย 